Document ID: 32006L0078

KOMISIJAS DIREKTĪVA 2006/78/EK
(2006. gada 29. septembris),
ar ko groza Padomes Direktīvu 76/768/EEK attiecībā uz kosmētikas līdzekļiem, lai tās II pielikumu pielāgotu tehnikas attīstībai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem, un jo īpaši tās 8. panta 2. punktu (1),
apspriedusies ar Zinātnisko komiteju gala patērētājiem paredzēto kosmētikas līdzekļu un nepārtikas preču jautājumos,
tā kā:
(1)
Dzīvnieku izcelsmes blakusproduktus, kas ir 1. vai 2. kategorijas materiāls saskaņā ar Eiropas Parlamenta un Padomes 2002. gada 3. oktobra Regulu (EK) Nr. 1774/2002, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem, kuri nav paredzēti cilvēku uzturam (2), aizliegts iekļaut tehnisko ražojumu, piemēram, kosmētikas līdzekļu, ražošanas ķēdē. Tādējādi Kopienā ražotajiem kosmētikas līdzekļiem piemērotie izcelsmes ierobežojumi jāattiecina arī uz importētajiem ražojumiem.
(2)
Tā kā Eiropas Parlamenta un Padomes 2001. gada 22. maija Regulas (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (3), V pielikumā definētais īpašais riska materiāls pieder pie 1. kategorijas materiāla, kas paredzēts Regulā (EK) Nr. 1774/2002, atsauce uz šo pielikumu Direktīvas 76/768/EEK II pielikuma 419. ierakstā vairs nav nepieciešama.
(3)
Saskaņā ar Regulas (EK) Nr. 999/2001 22. panta 1. punktu šīs regulas XI pielikuma A daļas noteikumus piemēro līdz lēmuma pieņemšanai saskaņā ar minētās regulas 5. panta 2. vai 4. punktu, savukārt pēc šā lēmuma pieņemšanas sāk piemērot šīs regulas 8. pantu un V pielikumu.
(4)
Tādēļ attiecīgi jāgroza Direktīva 76/768/EEK.
(5)
Šajā direktīvā paredzētie pasākumi ir saskaņā ar Kosmētisko līdzekļu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/768/EEK II pielikuma 419. ierakstu aizstāj ar šādu:
“419.
1. kategorijas materiāls un 2. kategorijas materiāls, kas definēts Eiropas Parlamenta un Padomes Regulas (EK) Nr. 1774/2002 attiecīgi 4. un 5. pantā (4), un no tā iegūtās sastāvdaļas.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2007. gada 30. martam. Dalībvalstis tūlīt dara Komisijai zināmus minēto tiesību aktu noteikumus un minēto aktu un šīs direktīvas korelācijas tabulu.
Kad dalībvalstis pieņem minētos tiesību aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarīt šādas atsauces.
2. Dalībvalstis dara Komisijai zināmus valsts tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2006. gada 29. septembrī

Labels: 0
1
17
15